PATVIRTINTA

Panevėžio 5-osios gimnazijos direktoriaus

2024 m. sausio 3 d. įsakymu Nr. V-2

**PANEVĖŽIO 5-OSIOS GIMNAZIJOS**

**KONKURSO „GIMNAZIJOS PILIETIS“**

**NUOSTATAI**

**I. BENDROSIOS NUOSTATOS**

1. Konkurso „Gimnazijos pilietis“ (toliau – konkursas) nuostatai reglamentuoja konkurso tikslus, dalyvius, organizavimo, vykdymo bei vertinimo tvarką ir dalyvių apdovanojimą.
2. Konkurso dalyviai – Panevėžio 5-osios gimnazijos IV klasių mokiniai.
3. Konkurso organizatorius – Panevėžio 5-oji gimnazija, konkurso partneris – AB „Linas Agro Group“.
4. Šie nuostatai galioja nuo jų patvirtinimo datos. Esant poreikiui, nuostatai gali būti atnaujinami ar koreguojami.

**II. KONKURSO TIKSLAI IR UŽDAVINIAI**

1. Ugdyti moksleivių pilietiškumą ir patriotiškumą.
2. Ugdyti gimnazijos bendruomenės lyderius.
3. Formuoti aktyvius pilietinės visuomenės narius.

**III. KONKURSO ORGANIZAVIMAS**

1. Konkurso nuostatų skelbimas IV klasių mokiniams.
2. Konkurso „Gimnazijos pilietis“ komisijos sudarymas.
3. Kandidatų iškėlimas ir registravimas: kandidatus siūlo IV klasės arba kandidatas pats siūlo savo kandidatūrą.
4. Kandidatų prisistatymas – vaizdinė reklama, žodiniai prisistatymai gimnazijos bendruomenei.
5. Balsavimas, kuriame dalyvauja I-IV klasių mokiniai ir mokytojai.
6. Finalinis etapas: kandidatų prisistatymas konkurso gimnazijos komisijai ir AB „Linas Agro Group“ atstovui; galutinis balsavimas.
7. Nugalėtojų paskelbimas gimnazijos bendruomenei.
8. Konkurso nugalėtojų apdovanojimas renginio, skirto Vasario 16-ajai, Lietuvos valstybės atkūrimo dienai, metu.

**IV. KANDIDATŲ VERTINIMO KRITERIJAI**

1. Konkurso dalyviai – IV klasių mokiniai:
   1. Tai asmenybės, kurioms būdingos šios vertybės: atsakomybė, sąžiningumas, darbštumas, organizuotumas, bendradarbiavimas, draugiškumas, pakantumas, garbingumas, gebėjimas dirbti komandoje, kūrybingumas, principingumas, išsilavinimas ir platus akiratis, demokratinių vertybių puoselėjimas.
   2. Tai mokiniai, kurių:
      1. pažangumo vidurkis ne mažesnis nei 7;
      2. nepriekaištingas pamokų lankomumas;
      3. neturintys VGK ir kitų nuobaudų, mokytojų pastabų dėl mokinio taisyklių pažeidimų.
   3. Tai mokiniai, kurie yra klasės ir gimnazijos lyderiai:
      1. aktyviai dalyvauja klasės ir gimnazijos gyvenime, įvairiose jos veiklose;
      2. organizuoja pilietines iniciatyvas, klasės ir gimnazijos renginius, projektus, kultūrines, menines, sportines veiklas;
      3. garsina gimnaziją, dalyvaudami miesto ir respublikos olimpiadose, konkursuose, varžybose, projektuose.
   4. Tai mokiniai, kurie yra aktyvūs miesto bendruomenės nariai:
      1. aktyviai dalyvauja miesto pilietinėse akcijose;
      2. aktyviai dalyvauja miesto renginiuose, prisideda prie jų organizavimo.
   5. Tai mokiniai, kurie aktyviai dalyvauja:
      1. nevyriausybinių organizacijų veiklose: Jaunimo NVO „Apskritasis stalas“; Panevėžio liberalus jaunimas; Lietuvos skautija; Panevėžio mokinių savivaldų informavimo centras; Jaunieji šauliai; Maironiečių draugija; Lietuvos moksleivių sąjunga; Tolerantiško jaunimo asociacija; Ateitininkų federacija ir kt.
      2. savanoriškose veiklose: Panevėžio vyskupijos centre „Caritas“; labdaros ir paramos fonde „Maisto bankas“; senelių globos namuose; vaikų lopšeliuose-darželiuose; gyvūnų prieglaudose; kultūros įstaigose; bibliotekose; sporto renginiuose ir kt.

**V. KONKURSO NUGALĖTOJŲ APDOVANOJIMAI**

1. Konkurso steigėjas AB „Linas Agro Group“ piniginėmis premijomis apdovanoja pirmų trijų vietų konkurso nugalėtojus. Konkurso nugalėtojams premijos skiriamos tokia tvarka:

* pirmoji vieta – 3500,00 (trys tūkstančiai penki šimtai) eurų;
* antroji vieta – 2500,00 (du tūkstančiai penki šimtai) eurų;
* trečioji vieta – 1500,00 (vienas tūkstantis penki šimtai) eurų.

1. Ketvirtos vietos laimėtojui įteikiamas gimnazijos direktoriaus apdovanojimas.

**VI. BAIGIAMOSIOS NUOSTATOS**

1. Esant poreikiui, konkurso nuostatai gali būti atnaujinami ar koreguojami.
2. Konkurso steigėjas pasilieka teisę keisti piniginių premijų dydį.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_